காந்தியடிகள் பிறந்த அக்டோபர் 2-ம் தேதி ஒவ்வொரு பஞ்சாயத்து சார்பாகவும் கிராமசபைக் கூட்டம் நடைபெறும். கூட்டத்தில் பங்கேற்கும் அந்தந்த பஞ்சாயத்துக்கு உட்பட்ட பொதுமக்கள், தங்கள் கிராமத்தில் அரசு சார்பில் செயல்படுத்தும் திட்டங்களுக்கான ஆதரவு, எதிர்ப்புகளை கூட்டத்தின் மினிட் புத்தகத்தில் பதிவு செய்வார்கள். அந்தப் புத்தகம் பின்னர் கலெக்டர் அலுவலகத்துக்கு அனுப்ப ப்படும். மக்களின் மன நிலையை தெரிந்து கொண்டு அரசாங்கம் முடிவுகள் எடுக்க வேண்டும் என்பதற்காகவே இந்த கிராம சபைக் கூட்டங்கள் நடத்தப்படுகின்றன. ஆனால், இந்தமுறை கிராம சபைக் கூட்டங்களில் மினிட் புத்தகத்தில் மக்களின் எதிர்ப்புகள் பதிவாகி விடக் கூடாது என்பதில் உள்ளாட்சி அமைப்புகளின் அதிகாரிகள் தீவிரமாக இருப்பதாக ஒரு தகவல் உலவுகிறது.